Мартыралог збірае новыя імёны 17.02.2017 by admin Не так даўно ў рукі трапіла кніга пад назвай “Памяць. Афганістан”, надрукаваная выдавецтвам “Беларуская Савецкая Энцыклапедыя” ў 1991 годдзе. Чвэрць стагоддзя прайшла з таго часу, але тое, што складае змест выдання, па-ранейшаму хвалюе і шчымліва кранае душу. Калі пачынаеш гартаць старонкі кнігі, то міжволі ўвага затрымліваецца на фотаздымках маладых хлопцаў у вайсковай форме альбо ў цывільным адзенні. А побач – сціплыя, у некалькі радкоў, біяграфічныя звесткі. Усе яны заканчваюцца лаканічнай і да болю кранаючай фразай: “Загінуў пры выкананні інтэрнацыянальнага абавязку ў Афганістане”. З юнацтва ў бессмяротнасць заўчасна пайшлі гэтыя маладыя людзі, якім выпала кароткае жыццё воіна. Пераважна гэта нашы землякі, беларусы, сустракаюцца прозвішчы прадстаўнікоў і іншых народаў, што служылі на Беларусі і пахаваны на яе могілках пасля гібелі ў далёкай паўднёвай краіне.